সরেজমিনে গিয়ে দেখা যায়, ডিআইটি প্লটে অবস্থিত এই পুকুরের চারপাশে গড়ে উঠেছে হোটেল, ফার্নিচার, কাপড়ের দোকানসহ নানা ধরনের অবৈধ দোকানপাট। এসব দোকান থেকে ভাড়া তুলে পকেট ভারী করছে আড়ালে থাকা কুচক্রীরা। দিন দিন বাড়ছে দখলের পরিধি। আবার এসব দোকানের পেছনের অংশের পুকুর ভরাট করে শাকসবজির চাষ করছেন আশপাশের বাড়ির মালিকরা। তা রক্ষণাবেক্ষণের জন্য বেড়াও দেওয়া হয়েছে। দিনের আলোতেই মাটি ফেলে ভরাট করা হচ্ছে পুকুর। পাশেই একপাশজুড়ে আবর্জনার স্তূপ। পূর্ব দিকে কয়েকটি বাড়ি, পশ্চিম প্রান্তে ফেলা হয়েছে মাটির স্তূপ। পশ্চিম-উত্তরে দেওয়া হয়েছে ‘শহিদ চেয়ারম্যান’-এর রিকশা গ্যারেজ। তুলনামূলক উত্তর ও পশ্চিম দিকে দোকান বেশি। সব মিলে প্রায় ৪০-৪৫টি দোকান দেওয়া হয়েছে পুকুরের চারপাশে। এতে একদিকে যেমন পুকুরের জায়গা দখল হচ্ছে, অন্যদিকে এলাকার বসবাসের পরিবেশ হচ্ছে নষ্ট।